**Број:** 016-3/2024

**Датум**: 22.02.2024. године

**К О С Ј Е Р И Ћ**

На основу члана 76. Статута општине Косјерић („Службени лист општине Косјерић“ број 3/19), и члана 48. Закона о локалној самоуправи („Службени гласник РС“ број 129/2007, 83/2014 – др.закон, 101/2016 – др.закон, 47/2018 и 111/2021 – др.закон), Председник општине Косјерић, подноси

**ИЗВЕШТАЈ О РАДУ ПРЕДСЕДНИКА ОПШТИНЕ ЗА 2023. ГОДИНУ**

Чланом 66. Статута општине Косјерић („Службени лист општине Косјерић“ број 3/19) прописана је надлежност Председника општине и то:

1. представља и заступа Општину;
2. предлаже начин решавања питања о којима одлучује Скупштина општине;
3. наредбодавац је за извршење буџета;
4. оснива општинску службу за инспекцију коришћења буџетских средстава и службу за интерну ревизију Општине;
5. оснива буџетски фонд и утврђује програм коришћења средстава буџетског фонда, у складу са законом;
6. даје сагласност на опште акте којима се уређују број и структура запослених у установама које се финансирају из буџета Општине и број и структуру запослених и других лица која се ангажују на остваривању програма или дела програма корисника буџета Општине;
7. усмерава и усклађује рад Општинске управе;
8. представља Општинско веће, сазива и води његове седнице;
9. подноси појединачне акте за које је овлашћен законом, овим статутом или одлуком Скупштине општине;
10. доноси решење о отуђењу и давању у закуп грађевинског земљишта у јавној својини Општине у складу са законом, другим прописима и програмом коришћења грађевинског земљишта;
11. врши распоред службених зграда и пословних просторија у јавној својини општине;
12. закључује уговоре у име Општине, на основу овлашћења из закона, статута и одлука Скупштине општине;
13. у име Општине закључује колективне уговоре за органе и за предузећа, установе и друге јавне службе чији је оснивач Општина;
14. одлучује о ораганизовању и спровођењу јавних радова;
15. закључује уговор о донацији од физичког или правног лица;
16. комадант је Општинског штаба за ванредне ситуације по положају, доноси одлуку о проглашењу и о укидању ванредне ситуације на предлог Општинског штаба за ванредне ситуације;
17. доноси одлуку о проглашењу дана жалости у Општини;
18. усваја извештаје о извршењу буџета Општине и доставља их Скупштини општине;
19. информише јавност о свом раду;
20. подноси жалбу Уставном суду Републике Србије ако се појединачном актом или радњом државног органа или органа Општине онемогућава вршење надлежности Општине;
21. образује стручна саветодавна радна тела за поједине послове из своје надлежности;
22. поставља и разрешава помоћнике председника општине;
23. доноси акта из надлежности Скупштине у случају ратног стања или елементарних непогода, с тим што је дужан да их поднесе на потврду Скупштини чим она буде у могућности да се састане;
24. врши и друге послове утврђене Статутом и другим актима Општине.

Председник Општине је одговоран за благовремено достављање података, списа и исправа, када то захтева надлежни орган Републике који врши надзор над радом и актима извршних органа Општине.

Током 2023. године активности Председника општине Косјерић биле су усмерене на обезбеђење услова за редовно функционисање локалне самоуправе, као и на извршавање задатака из надлежности Председника општине, утврђених законом и Статутом општине.

Имајући у виду да је Председник општине орган општине који представља и заступа општину, који врши извршну функцију у општини и да у том циљу врши бројне послове општине, па овај Извештај садржи само најбитније активности Председника општине у 2023.години.

**ФИНАНСИЈСКА СИТУАЦИЈА**

Укупни расходи на крају 2023. године су 463.119.468,61 динара, док су приходи на крају 2023. године у висини од 451.647.990,28 динара. Обавезе по кредитима и заостали дуг КЈП „Елан“ на дан 31.12.2023. године су 40.807.590,00 динара.

**РЕАЛИЗОВАНИ ПРОЈЕКТИ У 2023. ГОДИНИ**

1. **Реконструкција Крађорђеве улице до комплекса „Српско село“,** укупна вредност пројекта 58.779.191,92 динара, од чега одобрена средства Министарства привреде износе 29.100.483,96 динара, док је учешће општине Косјерић у износу 29.678.707.96 динара.
2. **Енергетска санација зграде народне библиотеке „Сретен Марић“ Косјерић – „Градови у фокусу“,** укупна вредност пројекта 25.255.193,40 динара, од чега одобрена средства Министарства културе за прву фазу износе 18.000.000,00 динара, док је учешће општине Косјерић у износу од 1.786.496,40 динара.
3. **Пошумљавње општине Косјерић,** укупна вредност пројекта 1.445.040,00 динара, од чега одобрена средства Министарства заштите животне средине износе 1.068.000,00, док је учешће општине Косјерић у износу од 377.040,00 динара
4. **Мере енергетске санације породичних кућа и станова у 2023. години,** укупна вредност пројекта 7.500.000,00 динара, од чега одобрена средства Министарства рударства и енергетике износе 4.500.000,00 динара, док је суфинансирање општине Косјерић у износу од 3.000.000,00 динара. Средства распоређена у складу са јавним позивом за укупно 50 корисника.
5. **Манифестација „Мали опанак“,** укупна вредност пројекта 2.199.964,87 динара, одобрена средства у целости од стране Кабинета министра задуженог за координацију активности и мера у области односа с дијаспором 2.199.964,87 динара.
6. **Израда пројектно-техничке документације,** укупна вредност пројекта 11.625,00 долара, ЕУ ПРО ЛОТ 3 је определило средства у износу од 9.300,00 долара, док је учешће општине Косјерић у износу од 2.325,00 долара.
7. **Адаптација учионица у издвојеном одељењу основне школе „Мито Игумановић“ у Сечој Реци,** укупна вредност пројекта 1.040.000,00 динара. Одобрена средства у целости Министарства просвете у износу 1.040.000,00 динара.
8. **Михољски сусрети села,** укупна вредност пројекта 498.730,00 динара. Одобрена у целости

средства Министарства за бригу о селу 498.730,00 динара.

**ИНФРАСТРУКТУРА**

Услед недовољног износа буџетских средстава, локална самоуправа је радила само неопходне послове минималног одржавања улица и путева по усвојеном програму Одељења за урбанизам, комунално-стамбене и инспекцијске послове.

Захваљујући финансијској подршци Министарства грађевинарства, саобраћаја и инфраструктуре и Владе Републике Србије, реконструисани су општински путеви у укупној дужини од 10,154 километра ( Косјерић – Субјел – Мушићи 1,5km; пут у Скакавцима 0,85km; Улица Тулимира Дивца 1,1km; пут у Тубићима 1km; пут у Радановцима 1km; пут Косјерић – Дрмановина 1km; пут у Бјелоперици 1,35km; пут у Брајковићима 0,35km; пут у Сечој Реци 1,2km; пут у Полошници 0,6km и Улица Олге Грбић 0,204km), чија је укупна вредност 100.596.652,64 динара.

У 2023. години започета је реконструкција регионалног пута Косјерић – Пожега, у дужини од 22,1km, укупне вредности 1.800.000.000,00 динара.

Послови одржавања улица и путева, како зимског, тако и летњег, поверени су КЈП „Елан“ Косјерић у складу са усвојеним Програмом одржавања и потписаним Уговором, наравно у мери и могућностима које пружа расположива механизација КЈП „Елан“. Ангажовање екстерних извршилаца послова одржавања вршено је само у неколико наврата, расписивањем јавне набавке и то само онда када су то екстремни временски услови захтевали или када је њихово ангажовање имало далеко ниже трошкове и ефикаснији рад или те послове КЈП „Елан“ није могло да изврши. Трошкови летњег и зимског одржавања су износили 24.374.317,30 динара.

Одржавање јавне расвете у 2023. години, по расписивању јавне набавке, вршило је предузеће „Процесор“ Ваљево, у складу са планираним буџетским средствима и потребама одржавања. За те намене утрошена су средства у износу од 1.927.318,50 динара.

Одржавање комуналне хигијене је делатност која је поверена КЈП „Елан“ у складу са Програмом и потписаним Уговором и реализује се у складу са предвиђеним средствима.

Општина Косјерић је у току 2023. године, ради одрживог функционисања ЈКП „Градска топлана“ из буџета на име субвенција издвојила 10.000.000,00 динара. Радови на уградњи и повезивању опреме у котларници градске топлане Косјерић, са изградњом прикључка за објекат Дома здравља Косјерић реализовани су уз финансијску подршку TITAN Cementare Kosjerić, у износу од 29.931.020,40 динара.

**ПОЉОПРИВРЕДА**

Полазећи од чињенице да је пољопривреда у косјерском крају одувек представљала веома важну грану привреде, као и да је то основна делатност већине становника, а у складу са Законом о подстицајима у пољопривреди и руралном развоју, општина Косјерић је у обавези да доноси Програм мера подршке за спровођењепољопривредне политике и политике руралног развоја, на основу кога може да помаже пољопривредне произвођаче кроз примену мера из усвојеног програма. У 2023. години општина Косјерић је одвојила средства за:

* Исплата стрелцима за противградну заштиту 2.483.219,54 динара
* Субвенције вештачког осемењавања 1.252.500,00 динара

**СОЦИЈАЛНА И ДЕЧИЈА ЗАШТИТА**

У складу са Законом и Одлуком о социјалној и дечјој заштити као и другим скупштинским одлукама, општина Косјерић реализује Програм подршке деци и породици са децом преко накнада за социјалну заштиту из буџета и дневних услуга у заједници.

Накнаде за социјалну заштиту из буџета реализоване су у 2022. години у складу са одлукама:

* Општинске стипендије 1.565.814,83
* Превоз ученика 1.277.598,66
* Родитељски додатак и 3+ картице 1.902.540,00
* Специјализоване школе 326.117,00
* Накнаде из буџета за децу и породицу 2.129.047,88

У 2023. години, уз коришћење наменског трансфера финансиране су услуге лични пратилац детета и помоћ у кући у укупном износу од 11.875.053,00 динара.

Посебан део Програма социјалне заштите чини и финансирање Програма Црвеног крста са 3.312.459,16 динара.

Кључни носилац социјалне заштите у општини је Центар за социјални рад, који своја овлашћења врши у складу са Законом о социјалној заштити, Породичним законом, Законом о спречавању насиља у породици и другим законима и правилницима који регулишу област породично-правне и социјалне заштите грађана. Морамо рећи да су међусобни односи Центра за социјални рад и локалне самоуправена изузетно високом нивоу уз обострано разумевање. Оно што је битно истаћи то је нажалост повећање броја корисника услуга Центра и то како услуга једнократне новчане помоћи и новчане социјалне помоћи али и значајног повећања броја жртава породичног насиља. Центар за социјални рад, чији је оснивач општина, из општинског буџета покрива део трошкова и исплате једнократних социјалних помоћи, исплата незапосленим породиљама и посебног програма основних и проширених права у складу са Законом, за шта је у 2023. години утрошено 5.126.204,13 динара.

**ФИНАНСИРАЊЕ УДРУЖЕЊА И ВЕРСКИХ ЗАЈЕДНИЦА**

У 2023. години општина Косјерић је објавила јавне позиве за финансирање Програма удружења грађана са територије општине Косјерић и за доделу средстава црквама и традиционалним верским заједницама за изградњу, одржавање и обнову црквених и верских објеката на територији општине Косјерић. Укупна опредељена средства за финансирање програма удружења грађана износила су 2.000.000,00 динара од којих је утрошено 1.630.000,00 динара, док опредељена средства за доделу средстава црквама и традиционалним верским заједницама износила су 200.000,00 динара од којих је утрошено 160.000,00 динара.

Средства намењена удружењима грађана у 2023. години подељена су за финансирање програма из следећих области:

1. Социјална и дечија заштита, подршка социо – хуманитарним организацијама, донације невладиним организацијама, планирана су средства у износу од 500.000,00 динара, у оквиру раздела 5, програма 0602 – Опште услуге локалне самоуправе, услуге културе, конкурси за удружења. Донације невладиним организацијама – планирана су средства у износу од 1.500.000,00 динара.

|  |  |  |
| --- | --- | --- |
| **Назив подносиоца пријаве** | **Назив пројекта** | **Одобрени износ средстава** |
| Општинска организација потомака ратника ослободилачких ратова 1912 – 1920 „Генерал Љубомир Марић“ | Штампање књиге просветни радници и свештеници у ослободилачким ратовима | 80.000,00 |
| Општинска организација потомака ратника ослободилачких ратова 1912 – 1920 „Генерал Љубомир Марић“ | Штампање часописа  „Наш траг“ | 100.000,00 |
| Општинско удружење бораца НОП 1941 – 1945 и 1999. - Косјерић | „Дани сећања“ | 100.000,00 |
| Удружење грађана  „K – Town“ | „Нова бина за културу“ | 50.000, 00 |
| Културно уметничко друштво  „Максим Марковић“ | „Под руку“ | 100.000,00 |
| Културно уметничко друштво „Дукат“ | „Јелек и опанци“ | 90.000, 00 |
| Културно уметничко друштво „Дукат“ | „Старо певање у Срба“ | 50.000,00 |
| Удружење учитеља | „Дечије игре без границе“ | 50.000, 00 |
| Стрељачко удружење „Сеча Река“ | „Стрељаштво – олимпијска дисциплина у Сечој реци“ | 100.000,00 |
| Ловачко удружење „Косјерић“ | „Дивљи животињски свет“ | 100.000,00 |
| Удружење „Start Hub“  Косјерић | „Иницијатива за подршку и заштиту менталног здравља и добробити трудница и породиља Златиборског округа“ | 40.000,00 |
| Удружеље учитеља | „Будућност у очима детета“ | 50.000,00 |
| Ловачко удружење „Косјерић“ | „Програм заштите и унапређења гајених ловостајем заштићених врста крупне дивљачи“ | 70.000,00 |
| Друштво пчелара „Миладин Мишо Зарић“ | „Унапређење пчеларства на територији општине Косјерић“ | 60.000,00 |
| КУД „Максим Марковић“ | „Младе наде“ | 100.000,00 |
| Удружење грађана  „К – TOWN“ | „Засади своје дрво“ | 50.000,00 |
| Удружење жена „Варданке“  Косјерић | „Мали, сеоски парк“ | 50.000,00 |
| Удружење жена „Варданке“  Косјерић | „Набавка медицинских апарата за потребе амбуланте на Варди“ | 80.000,00 |
| „МОЈЕ ПРАВО“ – Асоцијација за подршку и развој | „Друштвене мреже – нови проблем одрастања“ | 30.000,00 |
| Удружење пензионера | „Подизање нивоа социјализације пензионера кроз сусрете на нивоу РС“ | 90.000,00 |
| Удружење пензионера | „Брига о члановима удружења“ | 100.000,00 |
| Клуб удружених пензионера | „Једнодневни излет на Палић“ | 90.000,00 |

Средства намењена црквеним и традиционалним верским заједницама у 2023. години опредељена су у износу од 200.000,00 динара, утрошено 160.000,00 динара, пристигла и финансирана само једна Црква и то:

|  |  |  |
| --- | --- | --- |
| **Назив подносиоца пријаве** | **Назив пројекта** | **Одобрени износ средстава** |
| Црквена општина Косјерић | Увођење грејања у просторије ЦО, уградња видео надзора и реновирање постојеће канцеларије. | 160.000,00 динара |

**ОБРАЗОВАЊЕ И ВАСПИТАЊЕ**

Предшколска установа „Олга Грбић“, чији је оснивач Скупштина општине Косјерић, као корисник буџетских средстава има обавезу достављања финансијског плана за доношење Одлуке о буџету, али и обавезу достављања извештаја о раду. На крају 2023. године за функционисање Предшколске установе општина Косјерић издвојила је 66.571.265,70 динара.

Што се тиче основног образовања оно се у општини реализује у две матичне школе: ОШ „Мито Игумановић“ Косјерић са издвојеним одељењима и ОШ „Јордан Ђукановић“ Варда, са два издвојена одељења. За Основну школу „Мито Игумановић“ у 2023. години издвојено је укупно 39.368.048,07 динара, док је за Основну школу „Јордан Ђукановић издвојено 12.258.636,54 динара.

Средње образовање у Косјерићу одвија се од 1977. године када је уведено усмерено образовање. Међутим, тек 1996. године решењем Министарства просвете Косјерић добија самосталну средњу школу-Техничку школу. За потребе функционисања Техничке школе у Косјерићу издвојена су средства у висини од 13.245.696,44 динара.

**КУЛТУРА И ТРАДИЦИЈЕ, РАЗВОЈ ТУРИЗМА И ПРОМОЦИЈА ОПШТИНЕ**

Организацијом и развојем туризма и културе општине Косјерић баве се две посебне установе: Народна библиотека „Сретен Марић“ и Туристичка организација општине Косјерић. Као корисници буџетских средстава ове две установе су у обавези да доставе извештаје о раду где ће бити детаљно представљено њихово пословање као и активности и мере развоја, промоције општине и неговање културе и традиције. Оно што је овде битно, то је да је локална самоуправа планирањем предвиђених апропријација буџетских средстава створила услове за нормалан рад ових установа и њихове активности. Као генерални покровитељ културно-туристичких манифестација „Чобански дани“ општина је предузимала све неопходне мере и активности у циљу што успешније реализације и промоције туристичке дестинације и културно-традиционалног наслеђа општине Косјерић.

Са аспекта извршења буџета и реализације планираних расхода по достављеном финансијском плану, ове две установе утрошиле су следећи износ средстава: Народна библиотека 11.130.171,55 динара и Туристичка организација 12.471.568,93 динара. Традиционално, у 2023. години, одржана је туристичка манифестација „Чобански дани“, овај пут 42. по реду. Организациони одбор туристичке манифестације 42. „Чобански дани“ на седници одржаној 20.јуна 2023. године донео је одлуку да се туристичка манифестација одржи у петак 28.јула, суботу 29.јула и недељу 30.јула 2023. године на Брду Град у Косјерићу. За одржавање манифестације из буџета је издвојено 3.415.957,00 динара, док је учешће Министарства туризма и омладине износило 500.000,00 динара. По основу закупа 386.000,00 а по основу донација 310.000,00 динара. Укупна опредељена средства износила су 4.611.957,00 динара, и утрошена су у целости.

Поред промоције туристичко-културних манифестација у медијима, општина Косјерић је 2023. године по Одлуци о буџету предвидела средства за пројектно финансирање медијских садржаја у износу од 1,5 милиона динара. У току 2023. године Председник општине расписао је Конкурс за суфинансирање пројеката производње медијских садржаја из области јавног информисања на територији општине Косјерић. Средства из буџета општине Косјерић за 2023. годину за остваривање јавног интереса у области јавног информисања у следећим износима:

|  |  |  |
| --- | --- | --- |
| **Назив подносиоца пријаве** | **Назив пројекта** | **Одобрени износ средстава** |
| „СПА 106“ Душко Ђукић ПР Косјерић (Варош) | „На таласима Косјерића“ | 700.000,00 динара |
| Зоран Ђуровић ПР, Студио за производњу и емитовање ТВ програма „ЗООМ“ Ужице | „Медијска слика о аерозагађењу“ | 50.000,00 динара |
| Предузеће „Конзум Лав“ д.о.о. Ужице | „Управљање заштитом животне средине и квалитетом живота у општини Косјерић“ | 50.000,00 динара |
| „ИН-МЕДИА.НЕТ“, Иван Николић ПР | „Пионир српског сеоског туризма и хектари земљишта под црвеним златом: огромни пољопривредни потенцијал општине Косјерић шанса је за све мештане“ | 200.000,00 динара |
| Предузеће „ТВ-5“ д.о.о. Ужице | „Пољопривредна производња на територији општине Косјерић“ | 500.000,00 динара |

**ДЕМОГРАФИЈА И ЕКОНОМСКИ РАЗВОЈ**

Демографска ситуација општине Косјерић је изузетно неповољна. Према прелиминарним резултатима по спроведеном попису становништва 2022. године у Косјерићу живи 10.270 становника. Решење проблема депопулације може се тражити само отварањем нових радних места и стварањем услова за опстанак младих на селу. Дакле, без нових радних места, без решења егзистенцијелних питања, нема решења демографских проблема па самим тим нема ни економског развоја. У циљу отварања нових радних места и покретања економског развоја, локална самоуправа је у сталном контакту са Министарством привреде и Привредном комором Србије. Очигледно је да без инвестицја нема економског развоја, а имајући у виду ограничене ресурсе општине као и сложену финансијску ситуацију, локална самоуправа мора настојати да привуче инвеститоре и то мора бити стални задатак. Имајући у виду да је становништво општине Косјерић 67% са руралног подручја у будућем периоду треба размишљати о повећању средстава за подстицаје у пољопривреди у циљу опстанка младих на селу. Колико је питање радних места значајно види се из обављених разговора у бројном пријему странака, где је готово 30% посета везано за питање запослења.

**ПРЕДСЕДНИК ОПШТИНСКОГ ВЕЋА**

У складу са чланом 68. Статута општине Косјерић ( „Службени лист општине Косјерић“ број 3/19), Председник општине је председник Општинског већа. Надлежности Општинског већа дефинисане су у члану 70. Статута док је чланом 71. Статута дефинисано да Председник општине представља Општинско веће, сазива и води његове седнице, као и да је одговоран за законитост рада Општинског већа. У складу са тим, у току 2023. године Општинско веће је одржало укупно 21 седницу (13 редовних седница и 8 телефонских) на којима су усвојене бројне одлуке из надлежности Општинског Већа, као и предлози одлука упућених на разматрање и усвајање Скупштини општине, наравно у складу са надлежностима.

Донето је укупно осамнаест решења од којих свакако најважнија јесу решења која се односе на решења везано за спровођење конкурса у току 2023. године, решење о образовању и именовању Савета за родну равноправност општине Косјерић, као и решење о утврђивању цене услуга у Предшколској установи „Олга Грбић“ у Косјерићу за 2024. годину и др. Укупно донетих Одлука у 2023. години било је четрдесетједна. У највећем броју случајева реч је о одлукама које се односе на одлуке о расписивању јавних позива, одлуке о висини накнаде стрелцима, одлука о додели стипендија, одлука о цени топлотне енергије за снабдевање крајњих купаца, одлуку о додели једнократне новчане помоћи ученицима средњих школа на територији општине Косјерић, који су држављани Републике Србије итд. Општинско веће општине Косјерић усвојило је два правилника и то Правилник о коришћењу службених моторних возила и Правилник о условима за остваривање права на општинску стипендију. Што се тиче Програма које је донело Општинско веће, свакако најважнији јесу Годишњи Програм и Програм годишње организације у области спорта општине Косјерић. Општинско веће усвојило је и Оперативни план одбране од поплава за подручје општине Косјерић за воде другог реда. На седници Општинског већа усвојени су и Извештаји Савета за здравство (укупно 3). У свом раду Општинско веће разматрало је укупно 20 Захтева физичких и правних лица, од којих је усвојено 18 ( 15 решених и 3 са налогом за даље поступање), закључком одбијена 2 захтева. Укупно усвојено 5 захтева за исплату субвенција ЈКП „Градска топлана“ у укупном износу 10.000.000,00 динара. Ове Одлуке Општинског већа су битне за функционисање локалне самоуправе.

Што се тиче предлога Одлука које су упућене Скупштини општине на разматрање и усвајање, а којима је предлагач Председник општине и Општинско веће, према законској надлежности, свакако су најбитније: Одлука о завршном рачуну буџета за 2022. годину, Одлука о буџету за 2023. годину, као и осам ребаланса буџета за 2023. годину, које су најдиректније допринеле извршењу буџета у 2023. години стварањем основа за реализацију прихода по наменским трансферима и извршење расхода по реализованим пројектима по конкурсима, као и могућностима израде пројеката за очекивана капитална улагања у 2023. години. Скупштини општине упућено је укупно 33 предлога одлука међу којима су и по претходно датој сагласности Извештаји ЈКП „Дубоко“, ЈКП „Градска топлана“, КЈП „Елан“, ЈКП Регионални центар за водне услуге „Скрапеж воде“, Туристичка организација Косјерић, Туристичка организација регије западна Србија итд.

Председник општине, као и заменик Председника, активно су учествовали у раду, на свим седницама Скупштине општине, образлагањем предлога, као и разлога за њихово усвајање и стварање услова за несметано извршење буџета

|  |
| --- |
| **Председник општине,**  **Жарко Ђокић** |
|  |