ОПШТИНА КОСЈЕРИЋ

**ИНФОРМАЦИЈА О СТЕПЕНУ УСКЛАЂЕНОСТИ ПЛАНИРАНИХ И РЕАЛИЗОВАНИХ АКТИВНОСТИ ИЗ ПРОГРАМА ПОСЛОВАЊА ЈАВНИХ ПРЕДУЗЕЋА, ДРУШТАВА КАПИТАЛА И ДРУГИХ ОБЛИКА ОРГАНИЗОВАЊА НА КОЈА СЕ ПРИМЕЊУЈЕ ЗАКОН О ЈАВНИМ ПРЕДУЗЕЋИМА А ЧИЈИ ЈЕ ОСНИВАЧ**

**ОПШТИНА КОСЈЕРИЋ\_\_\_**

**За период од 01.01.2023. до 31.12.2023.**

Косјерић, 23.02.2024. година

**УВОД**

Правни основ за израду Информације о степену усклађености планираних и реализованих активности из програма пословања јавних предузећа чији је оснивач општина Косјерић за период од 01.01.2023. до 31.12.2023. године (у даљем тексту: Информација) је члан 64. став 2. Закона о јавним предузећима (''Службени гласник Републике Србије'', бр. 15/16) измене и допуне Закона о локалној самоуправи. На основу тромесечних извештаја о реализацији годишњег односно трогодишњег програма пословања јавних предузећа, надлежни орган јединице локалне самоуправе сачињава и доставља министарству информацију о степену усклађености планираних и реализованих активности. Чланом 46. Закона о локалној самоуправи („Службени гласник РС“, бр. 129/2007, 83/2014 - др. закон, 101/2016 - др. Закон) је прописано да Општинско веће подноси тромесечни извештај о раду јавних предузећа скупштини општине, ради даљег извештавања у складу са законом којим се уређује правни положај јавних предузећа - Закона о јавним предузећима (''Службени гласник Републике Србије'', бр. 15/16).

Информација је сачињена на основу достављених извештајa Општинској управи Косјерић –Одељењу за привреду, ЛЕР, буџет и финансије о реализацији Годишњег програма пословања, од стране јавних предузећа, уз пропратно писмо и акт надлежног органа о усвајању извештаја за период од 01.01.2023. до 31.12.2023. године, у складу са чланом 63. Закона о јавним предузећима, (''Службени гласник Републике Србије'', бр. 15/16).

**I ОСНОВНИ ПОДАЦИ О ЈЕДИНИЦИ ЛОКАЛНЕ САМОУПРАВЕ**

Назив јединице локалне самоуправе:ОПШТИНА КОСЈЕРИЋ

Контакт подаци: Олге Грбић 10, Косјерић

ПИБ:101090852

Матични број:07357826

Шифра делатности:8411

**II СПИСАК ПРЕДУЗЕЋА ЧИЈИ ЈЕ ОСНИВАЧ ЈЕДИНИЦA ЛОКАЛНЕ САМОУПРАВЕ:**

*1. КОМУНАЛНО ЈАВНО ПРЕДУЗЕЋЕ „ЕЛАН“ КОСЈЕРИЋ*

*2. ЈАВНО КОМУНАЛНО ПРЕДУЗЕЋЕ „ГРАДСКА ТОПЛАНА“ КОСЈЕРИЋ*

*3. ЈКП РЕГИОНЛАНИ ЦЕНТАР ЗА УПРАВЉАЊЕ ОТПАДОМ „ДУБОКО“ УЖИЦЕ*

*4. ЈКП РЕГИОНАЛНИ ЦЕНТАР ЗА ВОДНЕ УСЛУГЕ „СКРАПЕЖ ВОДЕ“ ПОЖЕГА*

**III ОБРАЗЛОЖЕЊЕ ОДСТУПАЊА ОД ПЛАНИРАНИХ ПОСЛОВНИХ ПОКАЗАТЕЉА - ПРИКАЗ ПО ПРЕДУЗЕЋИМА**

***1. НАЗИВ ПРЕДУЗЕЋА: КОМУНАЛНО ЈАВНО ПРЕДУЗЕЋЕ„ЕЛАН“ КОСЈЕРИЋ***

Седиште: Николе Тесле бр.1, Косјерић

Претежна делатност: 3600 – Сакупљање, пречишћавање и дистрибуција воде

Матични број: 07110111

ПИБ: 101088191

Надлежно министарство: Министарство привреде РС

Делатности јавног предузећа/друштва капитала су: Претежна делатност КЈП „Елан“ је:

* 3600 Сакупљање, пречишћавање и дистрибуција воде.

Осим наведене претежне делатности, Јавно предузеће „Елан“ се бави и другим делатностима, као што су:

* 3811 Сакупљање отпада који није опасан
* Одржавање чистоће у граду и насељеним местима у Општини, уређење и одржавање паркова, зелених и рекреационих површина,
* Одржавање улица, путева и других јавних површина у граду и другим насељеним местима,
* Пречишћавање и одвођење атмосферских и отпадних вода,
* 9603 Погребне и сродне делатности (уређење и одржавање гробља),
* 4311 Рушење објеката,
* 4120 Изградња стамбених и нестамбених зграда,
* 4291 Изградња хидротехничких објеката,
* 4322 Постављање водоводних, канализационих, грејних и климатизационих система,
* 4329 Остали инсталациони радови у грађевинарству,
* 4781 Трговина на мало храном, пићима и дуванским производима на тезгама и пијацама,
* 4782 Трговина на мало текстилом, одећом и обућом на тезгама и пијацама (одржавање пијаца: зелене, робне и сточне, и пружање услуга на њима),
* 4941 Друмски превоз терета,
* 5221 Услужне делатности у копненом саобраћају,
* 7732 Изнајмљивање и лизинг машина и опреме за грађевинарство,
* 8230 Организовање састанака и сајмова,
* 8110 Услуге одржавања објеката

Надзорни одбор КЈП „Елан“ је дана 29.11.2022. године усвојио Програм пословања a Скупштина општине Косјерић је дана 22.12.2022. године донела Закључак број 06-54/2022 којим је дата Сагласност на Програм пословања КЈП „Елан“ за 2023. годину.

**II ОБРАЗЛОЖЕЊЕ ПОСЛОВАЊА**

Пословање предузећа одвијало се у складу са Програмом пословања, по устаљеној динамици до краја маја 2023.године, до непредвиђених околности, које су довеле до проблема у водоснабдевању.

Први је уследио крајем маја, након обилних кишних падавина на подручју Таора, Годљева, Дубнице и Брајковића када је у три наврата дошло до замућења воде на оба изворишта.Услед тога вода није била за пиће у периоду од 29.05.до 26.06.2023. године. Вода за пиће, по налогу Санитарне инспекције, обезбеђена је ауто- цистернама које су по дефинисаном распореду обилазиле све делове града. Екипе предузећа су активно радиле на успостављању водоснабдевања али и на отклањању последица поплава у Брајковићима и Дубници. У истом периоду ЗЗЈЗ Ужице вршио је вишедневно узимање узорака и ангажована је Вома пумпа за отклањање загушења на фекалној и атмосферској канализацији. Поред тога дошло је и до прегоревања мотора пумпе на ППВ, услед квара на далеководу, као и до квара на ормару за контролу рада црпне пумпе на бунарском постројењу у Деспотовићима, што је довело до повећања трошкова електричне енергије. Све ово довело је до непредвиђених трошкова које су оставиле последице на пословање предузећа.

Други проблем у водоснабдевању десио се крајем септембра када је дошло до квара пумпе на црпном постројењу у Деспотовићима. Налажење извођача за демонтажу старе и монтажу нове пумпе, уз поштовање јавних набавки, као и извођење радова трајало је седам дана. У том периоду, услед недовољног дотока воде са изворишта Таорска врела, дошло је до пада притиска воде у мрежи, па су неки виши делови града остајали без воде тако да им је вода достављана цистернама. Одмах након тога, урадили смо набавку за инсталациони материјал и извођача радова за реконструкцију ормара за контролу рада пумпе, која је врло брзо урађена. Уместо очекиваних резултата на смањењу трошкова електричне енергије, десило се обрнуто, трошкови су повећани. Након тога утврђујемо да је дошло до драстичног пада потрошње воде код појединих привредних субјеката, па самим тим и до пада прихода. Пад потрошње воде десио се код субјеката који су самоиницијативно, без обавештења предузећа и без тражења локацијских услова, извршили реконструкцију хидрантске мреже. Ако је све урађено како треба, ако су смањени губици воде, логично је очекивати и смањење трошкова. Овде се десило обратно, потрошња пада - трошкови расту, што је противно елементарној економској логици. Како смо у том периоду радили замену водоводне мреже у Карађорђевој улици, одлучили смо да покушамо да недостајуће приходе надокнадимо ангажовањем механизације на насипању путева и покушајем побољшања наплате потраживања. Делимично смо у томе успели, али нисмо успели избећи пословање са губитком.

Остале делатности предузећа одвијале су се по устаљеној динамици. Једини проблеми дешавали су се код квара механизације ( кашика СКИП-а ) која је смањила приходе од грађевинских радова, као и квар мењача камиона смећара који су донели нове непредвиђене трошкове. Посебан проблем представља реализација Пројекта О- ДВА- ЈА-МО, где ангажовани радници и возило, уз максимално одвежену количину у једној тури од 3.4 тоне донесу приход од 5.500,00 динара, који не може да покрије ни трошкове горива. Ту морамо тражити нека решења, па бар за покриће трошкова.

**III ОБРАЗЛОЖЕЊЕ ОБРАЗАЦА**

1. **БИЛАНС УСПЕХА**

За период од 01.01. до 31.12.2023. године предузеће је планирало добит у износу од 46.052 динара. Остварен је губитак од 3.053.944 динарa koji се повећава за порески расход периода у износу од 69.306 што чини укупан губитак у износу од 3.123.250 динара. Укупно остварени приходи су за 6% нижи од планираних и расходи су за 3% нижи од планираних.

На радној јединици водовод и канализација остварен је приход за 11% мањи од планираног. Радна јединица изношење смећа је остварила приход мањи од плана за 5%. Приход од комуналне хигијене је виши 9% од планираног. Приход од одржавања спортских објеката је на нивоу планираног. Приход од пијачних услуга је нижи за 44% од планираног јер је било мање закупљених тезги. Приход од погребних услуга је виши за 3% од планираног. Приход остварен на одржавању општинских путева и грађевинским радовима за 10% нижи од планираног. Приход од зимског одржавања је виши за 7% услед великих падавина у фебруару.Остали пословни приходи су 28% нижи од планираних.

Укупни трошкови материјала су за 4% виши од планираних. Из категорије материјала веће одступање од планираног је при утрошку уља и мазива који су виши за 62% и електричне енергије која је виша за 2,75 пута. Квар пумпе и престанак снабдевања водом са црпног постројења Деспотовићи захтевали су интервенцију и постојећа пумпа је замењена новом која је била на стању. Извршена је реконструкција постројења (ормара) за контролу рада пумпе и уместо очекиваног пада потрошње електричне енергије, дошло је до повећања. На предзузећу је сада да установи да ли су разлог велики губици воде да при нормалном дотоку воде са Таорских врела мора толико да ради или је нова пумпа веће снаге од претходне. То су суштинска питања која захтевају одговор и која су услов контроле трошкова електричне енергије.

Виши су и трошкови канцеларијског материјала за 4% као и трошкови ауто-гума за 8%. Остали трошкови материјала су нижи или у границама планираних .

Трошкови зарада, накнада зарада и остали лични расходи нижи су за 8% од планираних. Из категорије личних расхода сви трошкови су у оквирима планираних или нижи.

Трошкови производних услуга су 27% виши од планираних. Код ове категорије трошкова веће одступање је на трошковима ПТТ који су виши за 28% услед значајног поскупљења поштанских услуга, на услугама одржавања које су више за 21% и осталим услугама које су више 62%. Разлог да остале услуге буду више за 62% је што је услед недостатка воде за пиће, од ЈКП Наш Дом из Пожеге позајмљена цистерна за превоз пијаће воде на 10 дана. Наш Дом је ову услугу фактурисао у износу од 144.000 динара са ПДВ-ом.

Укупни нематеријални трошкови су виши за 2%. Више средстава је утрошено на позицији непроизводне услуге за 31% услед узимања више узорака воде на анализу у периоду када је вода била неисправна за пиће.

Трошкови амортизације су нижи од планираних за 6% услед нереализованих набавки основних средстава.

Остали расходи су виши од планираних за 44% услед књижења спорних потраживања која су фактурисана а ненаплаћена у периоду од 365 дана.

1. **БИЛАНС СТАЊА**

Укупна актива и пасива су за 4% ниже од планираног износа.

Веће одступање је на АОП 0014 Остале некретнине, постројења и опрема и улагања на туђим некретнинама су веће скоро три пута из разлога што су улагања у ограду и приступни пут на градском гробљу са припреме пренети на употребу.

На АОП 057 Готовина и готовински еквиваленти је виша за 229%. Један од разлога је што нису реализоване планиране набавке.

На АОП 0424 Обавезе по основу кредита су мање 68% из разлога што није извршена набавка чистилице путем кредитног задужења.

На АОП 0445 Обавезе према добављачима у земљи су више за 389% из разлога што нису извршена плаћања добављачима јер нису по РИНО стигли на плаћање.

Предузеће је успевало да редовно измирује своје обавезе према добављачима, обавезе по основу ПДВ-а и зараде запосленима.

**3. ИЗВЕШТАЈ О ТОКОВИМА ГОТОВИНЕ**

Готовина на крају обрачунског периода је 229% виша од планиране.

Разлог је што је на почетку године било више средстава на рачуну него што је предвиђено планом у моменту израде програма пословања за 2023. годину и то за 61%. У извештајном периоду укупан прилив је нижи од планираног за 4% а укупан одлив је нижи за 1%.

**4. ТРОШКОВИ ЗАПОСЛЕНИХ**

Трошкови зарада, накнада зарада и остали лични расходи су нижи за 8% од планираних. Трошкови зарада су нижи за 7% из разлога што је број запослених мањи од планираног броја за три радника.

Накнаде физичким лицима по основу осталих уговора су исплаћене у износу који је 1% нижи од планираног. На овој позицији је планирано ангажовање лица са лиценцом за потребе прибављања Лиценце за обављање послова снабдевања водом за пиће системом јавног водовода, сакупљања и одвођења отпадних вода системом јавне канализације, старање о функционисању водних објеката и система, праћење стања водних објеката. Трошкови за рад надзорног одбора су такође нижи за 1%.

Трошкови дневница су 4% нижи од планираних као и трошкови за накнаде трошкова на службеном путу који су нижи за 63%.

Трошкови за превоз запослених су нижи за 14%.

Позиција помоћ радницима и члановима њихових породица је нижа за 12% од планираног износа. Извршена је исплата помоћи свим радницима, у износу од по 10.000 динара у првом кварталу, по 10.000 динара у другом кварталу и по 21.800 динара у трећем кварталу, ради ублажавања неповољног материјалног положаја у складу са Посебним, колективним уговором за јавна предузећа у комуналној делатности на територији Републике Србије. Исплаћена је помоћ запосленима за случај смрти ужег члана породице као и набавка пакетића за Нову годину и Божић за децу запослених до 15 година старости.

**5. ДИНАМИКА ЗАПОСЛЕНИХ**

Број радника на дан 31.12.2022. године 35 запослених у сталном радном односу и 3 запослена у радном односу на одређено време (укупно 38 запослених).

Почетком септембра 2023. у радни однос на одређено време су примљена два НК радника, а у месецу новембру два запослена која су била у сталном радном односу су споразумно прекинули радни однос. Један запослени из радног односа на одређено време је примљен у стални радни однос (у складу са ставом 1 члана 27к Закона о буџетсом систему)

Број запослених на дан 31.12.2023. године је 34 запослена у сталном радном односу и 4 запослена у радном односу на одређено време.

**6. РАСПОН ПЛАНИРАНИХ И ИСПЛАЋЕНИХ ЗАРАДА**

Код пословодства реализована маса за зараде је у оквиру планиране.

Највиша појединачна зарада из категорије запослених без пословодства је за 17,75% виша од планираног износа услед ангажовања једног запосленог са прековременим радом чиме је и просечна зарада за запослене без пословодства виша за 2,98%.

**7. СУБВЕНЦИЈЕ И ОСТАЛИ ПРИХОДИ ИЗ БУЏЕТА**

КЈП „Елан“ не користи субвенције из буџета.

Са оснивачем су склопљени уговори за следеће делатности: Одржавање комуналне хигијене, Одржавање спортских објеката, Зимско одржавање, Превоз отпада сакупљеног на територији општине Косјерић на регионалну депонију Дубоко и остали грађевински радови по налогу оснивача (одржавање општинских путева у смислу насипања путева, чишћења канала, тарупирање и сл.)

Приход који је остварен из уговора са оснивачем је виши и за 1% тј за 483.243 динара.

**8. СРЕДСТВА ЗА ПОСЕБНЕ НАМЕНЕ**

Од средстава за посебне намене у периоду од 01.01. до 31.12.2023. године утрошено је:

- за трошкове репрезентације 76.565 динара, што је 23% мање од планираног изоса (план 75.000 динара).

- За хуманитарне активности је уплаћено 12.000 динара као вид помоћи у набавци огрева Пантелић Спасоју и Снежани и 6.000 динара Матић Гордану као помоћ у набавци огрева што је укупно 18.000 динара што је 10% мањи износ од плана (план 20.000 динара).

- За спортске активности је уплаћено 15.000 динара Атлетском клубу Косјерић као финансијска помоћ у реализацији меморијалне атлетске трке „Генерал Светомир Ђукић“ што је 70% мање од планираног изоса (план 50.000 динара)..

За донације је уплаћено укупно 42.000 динара што је за 68% мање од плана (план 130.000) и то: 20.000 динара Ауто-мото клубу Јожа Барух Косјерић као финансијска помоћ у организацији Мото скупа, Организацији ратних потомака "Љубомир Марић" износ од 10.000 динара као помоћ у издавању часописа "Наш траг" и Миланку Гавриловић износ од 12.000 за набавку огрева.

У истом периоду није било исплата за рекламу и пропаганду.

**9. КРЕДИТНА ЗАДУЖЕНОСТ**

Предузеће је кредитно задужено по основу отплате новонабављене грађевинске машине Скип. Са банком Поштанска штедионица је склопљен уговор о кредиту на износ од 7 милиона динара. Рок отплате је 60 месеци. Датум доспећа прве рате је 08.05.2021. године а последње 08.04.2026. године. Месечни ануитети за отплату главнице износе 116.666,67 динара.

Предузеће је у током 2023. године редовно месечно измиривало обавезе по кредиту.

За период од 01.01. до 31.12.2023. године за отплату кредита плаћено је 1.553.828,30 динара (1.400.000,04 динара главница и 153.828,26 динара камата).

**10. ИЗВЕШТАЈ О ИНВЕСТИЦИЈАМА**

У периоду од 01.01. до 31.12.2023. године реализоване су следеће инвестиције:

- Пуштена је у рад, и пренета на основна средства, зграда санитарног чвора на пијаци чија је вредност 1.751.495,34 динара,

- Реконструкција бунарског постројења „Деспотовићи“- израда разводног ормара, вредности 378.089,25 динара без ПДВ-а,

- Урађен је пројекат за реконструкцију водоводне мреже за улице Алексе Шантића и дела Милеве Косовац вредности 90.000 динара,

- набавка 12 нових металних контејнера запремине 1,1м3 чија је вредност 480.000 динара без ПДВ-а и

- Набавка нове чистилице за чишћење улица, тротоара и других површина вредности 6.492.000 динара.

Све инвестиције су финансиране из сопствених средстава.

Планиране а нереализоване инвестиције су:

- Реконструкција тезги на зеленој пијаци;

- Реконструкција водоводне мреже у насељу изнад „Црепане“ ул. Алексе Шантића;

- Ограђивање санитарног чвора и дела ограде круга предузећа у зони санитарног чвора и одвајање зелене и робне пијаце.Радови на изради тротоара око постројења ППВ;

- Радови на уређењу улаза у објекaт ППВ – облагање степеништа подним плочицана, асвалтирање приступног пута од главног пута и санација оштећења;

- Постављање бехатона на градској пијаци;

- Изградња ограде од главне капије до међе са плацом Лечић Милоша на градском гробљу, израда армирано бетонске стазе од помоћне капије у првом делу гробља према најновијем делу гробља са ивичњацима;

- Пројекат реконструкције водоводне секундарне мреже са прикључцима у ул. Карађорђева од моста на Скрапежу до улице 7. марта;

- Пројекат реконструкције водоводне мреже са прикључцима у улицама Д. И В. Марковић;

- Радови на реконструкцији постројења за дозирање алуминијум сулфата

- Изградња атмосферске канализације и јавне чесме на градском гробљу

- Канцеларијски намештај

**11. ПОТРАЖИВАЊА, ОБАВЕЗЕ И СУДСКИ СПОРОВИ**

Укупан износ потраживања на дан 31.12.2023. године износи 42.515.400 динара а укупне обавезе износе 13.310.985 динара.

Предузеће је имало један судски спор где је предузеће страна која тужи добављача који је примио аванс а није испоручио уговорене контејнере. Вредност спора је 420.000 динара. Спор није окончан.

**IV ЗАКЉУЧНА РАЗМАТРАЊА И НАПОМЕНЕ**

Програмом пословања за 2023.годину планирани су Приходи у износу од 89.696.000,00 динара а реализовани су приходи од 84.319.963,00 динара односно реализовани приходи су 6% нижи од планираних. У истом периоду планирани су расходи 89.649.948,00 динара а реализовани су расходи од 87.373.908,00 динара односно расходи су 3% нижи од планираних. Такође планом програма пословања предвиђена је добит од 46.052 динара. Уместо очекиване добити остварен је губитак у износу од 3.053.945 динара. Ако знамо да је предузеће за период 01.01 до 30.09.2023. године исказало добит у износу од 417.471 динар, и поред свих непредвиђених трошкова везаних за водоснабдевање логично се намеће питање, шта се десило да је предузеће за наредна три месеца остварило губитак, којим је на само анулирана добит, већ остварен губитак у износу од 3.053.945 динара.

Сигурно је да је пад прихода од водовода и канализације, пре свега код привредних субјеката, који је на крају године нижи за 11% од планираних прихода, као и пад прихода изношења смећа, који је за 5% нижи од планираних довео до појаве губитка, али највећи допринос губитку свакако се налази у енормном расту трошкова електричне енергије. Чињеница је да су трошкови електричне енергије за првих 9 месеци 92% виши од планираних и да су износили 2.298.794,00 динара а да за период 01.01 до 31.12 су виши 2,75 пута и износе 4.126.265,00 динара, што значи да трошкови електричне енергије за последња три месеца износе 1.827.471,00 динара и чине 80% у односу на потрошњу за 9 месеци. Имајући у виду да је цена електричне енергије за првих 9 месеци повећана 16,64% произилази да је очекивани трошак за 9 месеци требао бити око 1.400.000,00 динара, а да је од 01.11. цена повећана још 8% а трошкови за задња три месеца износе 1.827.471,00 јасно да ту дакле, нешто дебело не ваља. Разговори о могућим проблемима и решењима почели су крајем новембра и по првим информацијама постоје решења, али је потребно много информација о систему, постројењу, губицима итд. потребној ангажованој снази, могућностима контроле рада пумпе, смањењем броја обртаја мотора, уградњом фреквентног регулатора, према захтевима система и слично. Реч струке ту мора бити одлучујућа.

Стање секундарне водоводне мреже у насељима изнад индустријског колосека, као што знамо је веома лоше и захтева хитну реконструкцију. Оно што је велика непознаница, то је стање водоводне мреже у приобалном подручју, где је губитке тешко утврдити због особина терена, пошто се вода не појављује на површини већ кроз песковиту и шљунковиту подлогу одлази у речно корито. И ту морамо тражити адекватна решења али треба имати у виду и наше кадровске проблеме. Неспорно је да смањење губитака воде у систему директно води смањењу времена рада пумпе на црпном постројењу Деспотовићи и смањењу трошкова електричне енергије. Због тога ова два проблема захтевају хитно решење, јер како су угрозили пословање предузећа у 2023.години водећи га у губитак, тако могу даље урушавати функционисање предузећа.

Сигурно је да су проблеми у водоснабдевању у првој половини године, који су донели непредвиђене трошкове у износу од око 360.000, динара за ангажовање цистерне и вишедневно узимање узорака ЗЗЈЗ, не рачунајући ангажовање вома пумпе ( 320.000 ) допринели губитку, као и раст трошкова ПТТ услуга од 28% (398.462 ). Наравно и наше субјективне слабости везане за отклањање кварова механизације и моторних возила, који су утицали на мање реализоване приходе од грађевинских радова, због чега је оснивач ангажовао друге извођаче. Поред тога, дисбаланс у кретању цена инпута и аутпута довео је до мањка прихода у односу на раст трошкова. Последња корекција цена и услуга предузећа извршена је 01.07.2022.године 5%, док је стопа инфлације 2022.године достигла ниво од 15% уз истовремени раст цена горива, материјала, енергије и минималне цене рада и стопу инфлације у 2023. години 8-9%, а посебно раст цена електричне енергије од 26%. Ми смо у августу 2023. године доставили анализу стања са кретањем нивоа цена са детаљним образложењем и захтевом да се цене коригују, међутим одлучено је да се цене коригују тек од 01.01.2024. године. Сигурно је, да је корекција цена извршена 01.09.2023. године да би то деловало на повећање прихода а самим тим и на смањење губитка.

Без обзира на све, чињеница је да права агонија за предузеће почиње половином септембра, тачније заменом пумпе на црпном постројењу Деспотовићи и ненајављеним реконструкцијама мреже код појединих привредних субјеката, што је довело до драстичног пада прихода од водовода и канализације појединих привредних субјеката уз истовремено драстично повећану потрошњу електричне енергије на црпном постројењу Деспотовићи. То је противно свакој логици и на то је указивано више пута. Разумљиво је да реконструкција мреже доводе до смањења рачуна за утрошену воду, али би требало да смањи и губитке у мрежи а самим тим и мање потребе за радом црпног постројења Деспотовићи. Међутим, овде се десило све обрнуто. Шта и како је урађено морамо утврдити а посебно зашто је урађено без сагласности КЈП ,,Елан” иако је то законска обавеза, па бар за добијање локацијских услова, да не говоримо о Закону о изградњи и обавезама инвеститора, јер реконструкција није редовно одржавање. Какав је пад прихода водовода и канализације код појединих Привредних субјеката показаће детаљна анализа коју радимо. Оно што су чињенице то је да су рачуни од септембра месеца у просеку нижи за 640.000,00 динара у односу на 2022. годину и поред повећања цена од 5%, што даје укупно нижи приход од око 2.500.000, динара. Укупни приходи од водовода и канализације привредних субјеката нижи су 1.768.756 него 2022.године, односно нижи су 28,80%. Разумемо да пад активности привредних субјеката може довести до мање потрошње воде, али би то требало водити и смањењу наших трошкова. Међутим, овде се дешава обратно, потрошња пада а трошкови расту. Ако је све то тако, тада је једини закључак да нам се стање секундарне водоводне мреже драстично погоршало. Предузеће је, у склопу реконструкције Карађорђеве улице, извршило замену цевовода где је остало да повежемо део индивидуалних потрошача, а што морамо урадити што пре. Наш највећи проблем, па рекли би и срамота, је замена дела водоводне мреже у улици Антонија Косијера, где смо започели радове а нисмо завршили и где је незадовољство грађана оправдано. Такође, реконструкција водоводне мреже у делу улице Милеве Косовац и Алексе Шантића, за који смо добили грађевинску дозволу морамо урадити. У првом кварталу 2024. године морамо приступити набавци Машине за електрофузионо заваривање цеви која ће гарантовати боље, квалитетније и брже извођење радова. Свакако да недостатак стручног кадра остаје лимитирајући фактор за који за сада не видимо решење, изузев стимулације и прековременог рада и спречавања опструкције. Поред ових кварова постоји још 7-8 пријављених кварова у насељу Бели гај, у улици поред Лимца и Јелене Леле Субић које би брзо отклонили јер се ради о индивидуалним кваровима који захтевају ископ и поправку цеви или замену вентила. Слични кварови су се дешавали и раније и нису доводили до повећаног рада пумпе на црпном постројењу Деспотовићи. Према томе једини закључак је да, или постоје скривени велики губици воде у приобалном подручју (они би морали довести до пада притиска у мрежи), или су последица реконструкција и већа ангажована снага нове пумпе У Деспотовићима. Свакако се мора наћи решење.

Све у свему, када саберемо непредвиђене трошкове, пад прихода водовода и канализације привредних субјеката, раст трошкова електричне енергије и ПТТ услуга долазимо до губитка од око 4.500.000,00 динара. Појачаном наплатом спорних потраживања, који би иначе пали на терет трошкова, успели смо да смањимо губитак и надамо се да ћемо до завршног рачуна успети да наплатимо још неки део спорних потраживања, од којих су међу већим ЈКП Градска топлана 320.000,00 и Лава Пожега 85.000,00. Такође, наплатили смо и део потраживања од разумних грађана која су застарела као и привредних субјеката чија потраживања падају у застарелост. Ово нам је јасно показало да се наплати потраживања мора посветити далеко већа пажња, па и благовременом предузимању рестриктивних мера, искључивањем потрошача из система водоснабдевања у складу са законом и утуживања.

На крају, можемо констатовати да је предузеће 2023. године остварило комбиновани губитак и то због недовољно остварених прихода ( пад прихода од привредних субјеката и ненаплаћених потраживања ) и због прекомерних трошкова ( електричне енергије, ПТТ услуга и непредвиђених трошкова ). Ово нам јасно показује шта морају бити приоритети у наредној години, наравно не доводећи у питање остале делатности предузећа. Надамо се да ће набављена Ауточистилица довести до бољег одржавања комуналне Јавне хигијене али и до супституције потребне радне снаге која мора обављати друге послове. Такође морамо преиспитати и цене рада и услуга, које су усвојене 2011. године, а знамо какве су се промене у међувремену дешавале, макар у нивоу зарада. Надамо се да ће Оснивач имати разумевања за наше проблеме и да можемо очекивати помоћ. Коначно изменама Закона о комуналним делатностима предвиђа се обавеза локалне самоуправе да ради годишње и трогодишње програме реконструкције инфраструктурне мреже и да предвиди средства за реализацију истих.

***2. НАЗИВ ПРЕДУЗЕЋА: ЈАВНО КОМУНАЛНО ПРЕДУЗЕЋЕ „ГРАДСКА ТОПЛАНА“ КОСЈЕРИЋ***

Седиште: Косјерић, Олге Грбић 5/II

Претежна делатност: 3530 Производња паре и климатизација

Матични број: 17496255

ПИБ: 101838788

Надлежно министарство: Министарство рударства и енергетике

Делатности јавног предузећа су:

* 3530 Производња паре и климатизација
* 3522 Дистрибуција гасовитих горива гасоводом

Годишњи програм пословања:

Годишњи Програм пословања ЈКП „Градска топлана“ Косјерић за 2023. годину усвојен на седници Скупштине општине Косјерић одржане дана 22.12.2023. године и заведен под бројем 06-54/2022 од 22.12.2022. године и Прве измене програма пословања ЈКП „Градска топлана“ Косјерић за 2023. годину усвојене на седници Скупштине општине Косјерић одржане дана 30.03.2023. године и заведен под бројем 06-06/2023 од 30.03.2023. године (у наставку, заједно: Програм пословања за 2023).

**II ОБРАЗЛОЖЕЊЕ ПОСЛОВАЊА**

У периоду од 01.01. – 31.12.2023. године је у потпуности испуњена обавеза производње, дистрибуције и снабдевања свих купаца топлотном енергијом.

Није било хаварија на дистрибутивном систему, као ни у котларници.

У извештајном периоду, Предузеће је остварило пословни добитак у износу од 17.668.000 динара.

Овако велику добит предузеће је остварило на основу значајно већих прихода од услуга грејања у однису на прошлу годину (приходи 2022. година 27.755.000 – приходи 2023. година 42.213.000). Завршетком инвестиције и прикључењем основне школе, Техничке школе и спортске хале, као и стамбене зграде у ул. Проте Драгољуба Поповића на систем даљинског грејања остварен је значајно већи приход од продаје топлотне енергије. Такође, на повећање прихода је утицала и донација у износу од 15.000.000 динара од ТИТАН ЦЕМЕНТАРЕ КОСЈЕРИЋ, као и субвенција Оснивача од 10.000.000 динара.

До коначне израде Завршног рачуна за пословну 2023. годину (крај марта 2024. године) треба спровести извесна књижења по налогу и мишљењу ревизије тако да ће ова исказана добит бити значајно смањена због отписа сумљивих и спорних потраживања из ранијих година (чека се мишљење ревизора, Надзорног одбора и руководства предузећа).

**III ОБРАЗЛОЖЕЊЕ ОБРАЗАЦА**

1. **БИЛАНС УСПЕХА**

Већина позиција у билансу успеха су на нивоу остварења у претходној години и плана за четврти квартал ове године.

Остале позиције су на нивоу планираних, односно остварених у претходној години.

1. **БИЛАНС СТАЊА**

Све позиције Биланса стања су у складу са планираним или уз незнатна одступања.

Потраживање по основу продаје је и даље су велико тако да смањење потраживања и даље мора бити приоритет.

Обавезе из пословања су мање пошто су плаћене обавезе према добављачима из претходних година за испоручени мазут средствима из кредита Банке поштанска штедионица. Преостале обавезе се углавном односе на обавезе према Дирекцији за робне резерве за испоручени мазут из ранијих година у количини од укупно 200 тона.

1. **ИЗВЕШТАЈ О ТОКОВИМА ГОТОВИНЕ**

Већина позиција у токовима готовине из пословних активности су у складу са планираним и оствареним у истом периду претходне године.

1. **ТРОШКОВИ ЗАПОСЛЕНИХ**

Сви трошкови запослених су нижи од планираних и на нивоу су остварења из претходног периода.

1. **ДИНАМИКА ЗАПОСЛЕНИХ**

На крају периода укупан број запослених је 8 радника, 7 радника на неодређено и 1 радник на одређено време.

1. **РАСПОН ПЛАНИРАНИХ И ИСПЛАЋЕНИХ ЗАРАДА**

У посматраном периоду најнижа исплаћена нето зарада је 46.957,00 динара, док је највиша исплаћена зарада за радно место директора предузећа и износи 82.038,00 динара. У односу на планиране зараде у извештајном периоду исте су ниже, а ниже су и у односу на просечне зараде у Републици Србији.

1. **СУБВЕНЦИЈЕ И ОСТАЛИ ПРИХОДИ ИЗ БУЏЕТА**

Првим изменама Програма пословања за 2023. годину, планирана је субвенција Оснивача у износу од 7.000.000 динара и донација у износу од 15.000.000 динара. У 2023. години Оснивач је пренео 10.000.000 динара на име субвенције. Пренета средства су реализована за плаћање доспелих обавеза за утрошени гас.

1. **СРЕДСТВА ЗА ПОСЕБНЕ НАМЕНЕ**

Средства за посебне намене нису ни планиране Програмом пословања за 2023. годину, као ни Првим изменама Програма пословања за 2023. годину, па није било ни утрошка истих.

1. **КРЕДИТНА ЗАДУЖЕНОСТ**

Предузеће је у 2023. години добило кредит од Банке Поштанска штедионица у износу од 13.000.000 динара, а кредит је искоришћен за исплату дуга према добављачима мазута „ЕуроМотус“ из Београда у целости и главницу према добављачу „Милетић петрол“ из Параћина.

1. **ИЗВЕШТАЈ О ИНВЕСТИЦИЈАМА**

У 2023. години Предузеће је имало инвестиционе активности на уградњи и повезивању опреме у котлатници топлане у износу од 22.410.585 динара.

1. **ПОТРАЖИВАЊА, ОБАВЕЗЕ И СУДСКИ СПОРОВИ**

На крају овог извештајног периода укупна потраживања Предузећа су 17.791.381 динара. Укупне обавезе су 29.612.699 динара што је значајно мање у односу на други квартал.

Иако значајно смањене у односу на претходни период, обавезе су и даље високе, па је неопходно да се у сарадњи са Надзорним одбором и Оснивачем детаљније размотре могућности за смањење преосталих дуговања која се у највећој мери односе на дуг према Републичкој дирекцији за робне резерве на име позајмљеног мазута из ранијих година.

**IV ЗАКЉУЧНА РАЗМАТРАЊА И НАПОМЕНЕ**

Пословање предузећа у посматраном периоду је на нивоу пословања оствареног у истом периоду прошле године. Према Програму пословања за 2023. годину и даље остају основни проблеми у функционисању, а то су застарела потраживања и неизмирене обавезе за мазут из претходних грејних сезона када је мазут коришћен за производњу топлотне енергије и то према Републичкој дирекцији за робне резерве (РДРР). Износ камате који Предузеће плаћа на име позајмљеног мазута износи готово 120.000 динара месечно, односно готово 1,4 милиона динара годишње. Како су количине које су позајмљене од РДРР око 200 тона, што је заиста мала количина са аспекта Дирекције, постоји могућност да Влада Републике Србије „опрости“ ову количину уз услов плаћене камате, али за то је потребно да се ангажује и Оснивач.

Кредитом добијеним од Банке Поштанска штедионица у износу од 13 милиона динара предузеће се задужило на период од 36 месеци са 6 месеци паузе у отплати (грејс период) како би измирило дуговање према добављачима за мазут. Средства су искоришћења да се у целости исплати добављач „ЕуроМотус“ д.о.о. Београд, док је „Милетић петролу“ исплаћен основни дуг, а камата у износу од 435.936,64 динара измирена је крајем децембра 2023. године из сопствених средстава, као што је претходно договорено са добављачем. Овим је дуг према оба добављача мазута измирен после дужег времена.

Предузеће је 30.08.2023. године поднело Оснивачу захтев за измену цена топлотне енергије за снабдевање крајњих купаца, које су по налогу Државне ревизорске институције израђене у складу са Методологијом за одређивање цене снабдевања крајњег купца топлотном енергијом („Службени гласник РС“, бр. 63/2015). Предлог нових цена је одбијен од стране Општинског већа због планиране субвенције која је била саставни део нових цена. Измењен захтев по инструкцијама Оснивача послат је на сагласност 28.09.2023. године, а на нове цене сагласност је дала Скупштина општине на седници одржаној 03.10.2023. године. Нове цене топлотне енергије ступиле су на снагу 01.11.2023. године.

У току извештајног периода, Оснивач је обезбедио наменску донацију од стране ТИТАН ЦЕМЕНТАРЕ КОСЈЕРИЋ у износу од 30 милиона динара за потребе завршетка радова у котларници и израде топлотног прикључка и подстанице за дом здравља, а све са циљем да се од ове грејне сезоне на систем прикључе сви корисници топлификационе зоне „Југ“ (основна и средња школа, спортске хале, дом здравља и зграда код цркве). Део инвестиције који се односио на завршетак радова на уградњи опреме у котларницу је у целости завршен према Пројекту за извођење, док је део који се односи на израду прикључка објекта дома здравља одложен јер је извођач каснио са радовима у котларници, па није било времена да се прикључак дома здравља изведе на време за почетак грејне сезоне. Из овог разлога је изградња прикључка дома здравља одложена и биће предмет посебне јавне набавке.

Радови у котлатници завршени су у року из Анекса уговора са извођачем и то 15.10.2023. године. Постројење је након краћег тестирања стављено у функцију и од тада фукционише у пројектованим условима, а периодично се врше фина подешавања система у циљу проналажења оптималне криве температуре полазне воде која ће уз минималну могућу потрошњу енергента подмирити потребе конзума за топлотном енергијом, што би за циљ требало да има рационално коришћење ресурса.

У финансијском смислу, инвестиција је у 2023. години финансирана сагласно динамици из Уговора о јавној набавци и то путем две привремене ситуације у укупном износу од 12.405.300 динара, које су исплаћене извођачу радова „ЕКОЕНЕРГЕТИКА“ д.о.о. Београд. Извођач је 29.12.2023. године испоставио Окончану ситуацију на износ од 22.410.585 динара, од чега је за наплату преостало износ од 10.005.285 динара који ће бити плаћени након преноса средстава од Донатора, а најкасније до 30.06.2024. године, сагласно динамици плаћања из Уговора о јавној набавци.

Грејну 2023/24 Предузеће је почело са повећаним капацитетом и повећаним бројем корисника, али и новим ценама које треба да обезбеде економску одрживост Предузећа. Свакако остаје да се види како ће се нова хидрауличка шема показати у дужој експлоатацији, с тим да се за сада систем понаша у пројектованим оквирима. Како је систем потпуно аутоматизован и користи доказане математичке моделе пројекције криве зависности температуре полазне воде у односу на спољну температуру, оно што се у случају нашег система показало као проблем јесте неравномерна потрошња топлотне енергије по зградама, а која зависи од стања термичке изолације саме зграде, као и врсте столарије која варира од зграде до зграде. Ово заправо значи да циркулациони круг зоне „Запад“ ради на већој температури од препоручене и троши више енергента него што би требало како би се најхладније зграде загрејале на прописну температуру, док се поједине зграде због тога прегревају. Управо из наведеног разлога потребно је инвестирати додатна средства у топлотне подстанице (њих 13) како би се обезбедило да свака зграда добије потребну и довољну количину топлотне енергије без расипања ресурса. Оквиран износ потребан за реконструкцију подстаница је око 30 милиона динара, а предуслов је да се комплетно замени крак топловода поред вртића у дужини од 200 метара, јер је исти потпуно неизолован још од поплава 2014. године које су уништиле изолацију када је топловод био под водом и представља највећи губитак енергије на дистрибутивном систему. За реконструкцију топловода потребно је инвестирати око 15 милиона динара.

И наравно, највећи изазов са којим се Предузеће суачава и како ствари стоје, наставиће да се суочава и у предстојећем периоду, јесте драматични скок цене гаса у претходне две године. Када је 24.01.2022. године топлана прешла на гас, цена овог енергента била је око 35 динара за m3 гаса, док је цена за исти тај m3 у децембру 2023. године 73 динара! Најављено је поскупљење гаса од 01.05.2024. године од најмање 10%, а каква нас цена очекује од наредне грејне сезоне, зависиће од новог уговора Републике Србије са Руском Федерацијом. Актуелни уговор истиче средином лета 2024. године, а како гас чини готово 2/3 укупних трошкова пословања, његова цена је од великог утицаја за пословање Предузећа.

***3. НАЗИВ ПРЕДУЗЕЋА: ЈАВНО КОМУНАЛНО ПРЕДУЗЕЋE РЕГИОНАЛНИ ЦЕНТАР ЗА УПРАВЉАЊЕ ОТПАДОМ "ДУБОКО" УЖИЦЕ***

### ОСНОВНИ СТАТУСНИ ПОДАЦИ

Пословно име: ЈКП Регионални центар за управљање отпадом "Дубоко" Ужице

Седиште: Ужице, Дубоко бб

Претежна делатност: 3821 – третман и одлагањe отпада који није опасан

Матични број: 20104279

ПИБ: 104384299

Надлежно министарство: Министарство грађевинарства, саобраћаја и инфраструктуре, Министaрство заштите животне средине, Министарство привреде

### Општине Ужице, Бајина Башта, Пожега, Ариље, Чајетина, Косјерић, Лучани и Ивањица су 13.10.2005. године закључили Уговор 10 број 352-55/2005 о оснивању, изградњи и коришћењу Регионалне санитарне депоније Дубоко, којим су, као оснивачи, регулисали међусобна права и обавезе везане за оснивање, изградњу, финансирање и експлоатацију Регионалне санитарне депоније Дубоко. Дана 24.10.2005. године на основу Анекса 1, наведеном уговору је као оснивач приступила и Општина Чачак.

### На основу оснивачког уговора и одлука скупштина оснивача, а у складу са чланом 6. Уговора 10, основано је Јавно комунално предузеће Регионална санитарна депонија "Дубоко" са седиштем у Ужицу, које је код Агенције за привредне регистре регистровано решењем БД. 99234/2005, дана 01.12.2005. године. Управни одбор је на 62 седници, одржаној 13.09.2012. године, донео Одлуку број 62/9 о промени пословног имена које од тада гласи: Јавно комунално предузеће "Регионални центар за управљање отпадом Дубоко" Ужице што је евидентирано решењем АПР БД 140011/2012 од 05.11.2012. године.

### Основна делатност Предузећа је управљање комуналним отпадом, сходно члану 3., став 1., тачка 4 Закона о комуналним делатностима. Предузеће обавља сакупљање комуналног отпада, његово одвожење, третман и безбедно одлагање, као и селекцију секундарних сировина и одржавање, њихово складиштење и третман.

### Претежна делатност је 38 21 Третман и одлагање отпада који није опасан.

### Предузеће може да обавља и делатности које законом, Оснивачким актом и Статутом нису утврђене као делатности од општег интереса, али под условом да се не доводи у питање стално, континуирано и квалитетно обављање делатности због које је основано. За обављање делатности које нису од општег интереса, предузеће је обавезно да организује посебну књиговодствену евиденцију о резултатима пословања.

### Предузеће делатност обавља у складу са Оснивачким актом и Статутом, Законом о јавним предузећима и законским прописима који регулишу правни статус и делатност за коју је предузеће основано и регистровано.

### Програм пословања ЈКП "Дубоко" Ужице за 2023. годину усвојен је одлуком Надзорног одбора број 34/4 од 29.11.2023. године. Решењем I број 023-192/23 од 28.12.2023. године Скупштина Града Ужица је дала сагласност на Програм пословања ЈКП "Дубоко" Ужице за 2024. годину.

### OБРАЗЛОЖЕЊЕ ПОСЛОВАЊА

У Регионални центар за управљање отпадом "Дубоко" Ужице комунални отпад допрема се камионима ЈКП "Дубоко" Ужице из следећих локалних самоуправа: града Чачка и општина Ивањице, Пожеге, Бајине Баште, Лучана и Ариља. Комунални отпад из града Ужица сакупља и довози ЈКП "Биоктош" Ужице, из општине Косјерић ЈКП "Елан" Косјерић, а из општине Чајетина КЈП Златибор Чајетина. Неке од локалних самоуправа у систему Дубоко врше примарну селекцију отпада на месту настанка.

На основу Одлуке Управног одбора ЈКП "Дубоко" Ужице бр. 93/4 од 25.12.2015. године, ради се улазна контрола квалитета примарно селектованог отпада. У складу са тим, у 2023. години, признато је 4.325,56 тона, што је 59,62 % од укупно пријављене количине примарно селектованог отпада која износи 7.254,99 тона. Због високог нивоа нечистоћа (зелени отпад, грађевински отпад, кухињски отпад, влага, пиљевина, земља, пепео и сл.) није признато као примарно селектовани отпад 1.450,71 тоне из града Ужица, 1.145,80 тона из града Чачка, 11,56 тона из општине Ивањица, 53,56 тона из општине Пожега, 189,39 тона из општине Бајина Башта, 33,98 тона из општине Ариља, 44,06 тона из општине Чајетине и 0,42 тоне из општине Косјерић.

У 2023. години у односу на 2022. годину примљено је 298,40 тона више комуналног отпада. У истом периоду третирано је 632,37 тона комуналног отпада мање, а депоновано 743,93 тона мање. У центру за секундарну селекцију отпада издвојено је 1.223,01 тона мање секундарних сировина и лаке фракције. На даљи третман отпремљено је 1.252,27 тона мање. У 2022. години проценат селектованог отпада у односу на примљени био је 6,72%, а у истом периоду 2023. години 5,45%.

На дан 31.12.2023. године процењена ангажована кубатура тела депоније је 765.000m³. Одлагање отпада се врши на привременом одлагалишту јер је тело депоније у потпуности попуњено, а пројекат проширења за ново тело депоније још није завршен. У извештајном периоду запослени у ЈКП "Дубоко" Ужице су мање користили боловање по више основа у односу на 2022. годину.

На основу вредносно израженог физичког обима рада, у извештајном периоду предузеће је остварило добитак у износу од 17.596.102 динара. На основу Пресуде Привредног апелационог суда број 3 Пж 176/22 од 09.11.2022. године, општина Бајина Башта је 13.02.2023. уплатила камату по утужењу у износу од 11.362.755,14 динара, што је знатно утицало на исказани резултат.

### III ОБРАЗЛОЖЕЊЕ ОБРАЗАЦА

### БИЛАНС УСПЕХА

Пословни приходи презузећа које чине приходи од услуге транспорта, пријема, третмана и безбедног одлагања отпада, приходи од продаје селектованог отпада, приходи од накнаде за управљање амбалажним отпадом, приходи од рефундираних трошкова и остали пословни приходи (амортизација средстава из донације и донација), реализовани су у мањем износу од планираних вредности. Разлози за одступање су следећи:

- Приходи од депоновања у директној су вези са количином допремљеног отпада. Наведени приходи умањени су за вредност признатог примарно селектованог отпада.

- Приходи од продаје селектованог отпада остварени су у мањем износу од планираног због чињенице да се и даље већински допрема примарно неселектован отпад. Из таквог отпада много је теже издвојити квалитетне материјале прихватљиве за потенцијалне купце.

- Приходи од услуге шредеровања су реализована у знатно мањем износу од планираног јер нису реализоване планиране услуге дробљења отпада.

- Приходи од накнаде за управљање амбалажним отпадом оставaрени су у мањем износу од планираног због тога што су оператери за управљање амбалажним отпадом у току 2023. године мењали висине накнаде за поједине врсте амбалажног отпада.

- Приходи од Националне службе за запошљавање, који се односе на ангажовање запослених по основу конкурса за јавне радове, реализовани су у знатно мањем износу од планираног, због мањег броја одобрених и ангажованих лица. Средства по овом основу у директној су вези са висином одобрених средстава у буџету Републике и Града Ужица, броја пријављених послодаваца на конкурс и услова конкурса по питању лица која могу бити ангажована.

Финансијски приходи односе се на камате за средства по виђењу и средства орочена код банке, камате наплаћене у извршним поступцима и на уплатила камату по утужењу у износу од 11.362.755,14 динара од стане општине Бајина Башта на основу Пресуде Привредног апелационог суда број 3 Пж 176/22 од 09.11.2022. године.

Остали приходи односе на приходе од продаје комбиноване грађевинске машине и наплаћена отписана потраживања у претходној години.

Пословни расходи реализовани су у мањем износу од планираног. У највећој мери то је последица другачије динамике у реализацији набавки у односу на планирану.

Остали расходи највећим делом се односе на индиректан отпис потраживања ненаплаћених у року од 60 дана од датума доспећа.

### БИЛАНС СТАЊА

Уписани а неуплаћени капитал и стална имовина (класа 0) реализовани су у знатно мањем износу од планираног због померања рокова за реализацију радова на стабилизацији и проширењу тела депоније као и другачије динамике у реализацији набавки у односу на планирану.

Краткорочна потраживања реализована су у већем износу од планираног највећим делом због кашњења у измирењу обавеза купаца по основу испостављених фактура.

### ИЗВЕШТАЈ О ТОКОВИМА ГОТОВИНЕ

Одлив готовине из активности инвестирања и прилив готовине из активности финансирања знатно одступају од планираних због померања рокова за реализацију радова на стабилизацији и проширењу тела депоније.

### ТРОШКОВИ ЗАПОСЛЕНИХ

Трошкови запослених су реализовани у оквиру планираних вредности. Одступање у односу на план постоји код реализације иплаћених дневница на службеном путу због ванредног упућивања једног запосленог на рад ван предузећа (рад на шредеру за млевење кабастог отпада) у Бистици код Прибоја. Ова врста рада није иницијално била предвиђена у Програму пословања за 2023. годину али је морала бити ванредно реализована услед хитности и угрожавања безбедности околних насеља због накупљања отпада у Потпећком језеру на реци Лим.

### ДИНАМИКА ЗАПОСЛЕНИХ

Укупан број запослених у ЈКП "Дубоко" Ужице на дан 31.12.2023. године је 87 од чега на неодређено време 76 запослених, а 11 запослених на одређено време.

### РАСПОН ПАНИРАНИХ И ИСПЛАЋЕНИХ ЗАРАДА

Зараде запослених у 2023. године исплаћиване су у складу са Правилником о раду, Законом о раду (Сл.гл.РС број 24, 61/05, 54/09, 32/13 и 75/14), Законом о буџетском систему (Сл.гл. РС број 54/09, 73/10, 101/10, 93/12, 62/13, 63/13, 108/13, 142/14, 68/15, 103/15 и 99/16) и другим законима који уређују ову област и усвојеним Програмом пословања ЈКП "Дубоко" Ужице за 2023. годину.

Одступања у односу на план постоји код реализације иплаћених зарада у образацу број 4, која су проузрокована изменем Правилника о раду ЈКП "Дубоко" Ужице, а која су везана за промене висине регреса и топлог оброка. Након поменитих измена маса зарада је и даље у оквиру планираних вредности.

### СУБВЕНЦИЈЕ И ОСТАЛИ ПРИХОДИ ИЗ БУЏЕТА

Субвенције и остали приходи из буџета нису планирани у 2023. години.

### СРЕДСТВА ЗА ПОСЕБНЕ НАМЕНЕ

Планирани и реализовани износ средстава за посебне намене за 2023. годину:

* Хуманитарне активности (планирано 156.000 дин., реализовано 35.000 дин.)
* Репрезентација (планирано 400.000 дин., реализовано 370.432 дин.)
* Реклама и пропаганда ( планирано 378.000 дин., реализовано 275.223 дин.)

У извештајном периоду средстава за посебне намене су реализоване у складу са планираним вредностима.

### ИЗВЕШТАЈ О ИНВЕСТИЦИЈАМА

Крајем 2021. године потписан је уговор са ЕБРД и Министарством за заштиту животне средине за стабилизацију и проширење тела депоније, модернизацију центра за селекцију, набавка транспотних средстава (камиона, приколица и контејнера), изградња постројења за механичко биолошки третман и изградња постројења за пречишћавање процедних депонијских вода. Консултант Enviro System, представио је потенцијално решење проблема стабилизације и проширења тела депоније. Очекује се да Министарство заштите животне средине у оквиру Програма управљања чврстим отпадом распише набавку за избор пројектанта и извођача радова за све пројекте обухваћене програмом.

Поред реализованих инвестиција које су приказане у табели 12. у извештајном периоду урађен је Урбанистички пројекат (катастарско топографски план за пројектовање - доградња постројења за третман комуналног и неопасног отпада за Регионални центар за управљање отпадом Дубоко Ужице на К.П. 1710 К.О. Дубоко, урађен је Пројекат препарцелације за потребе проширења комплекса депоније, реализована набавка за изградњу трансформаторске станице, реализована набавка за куповину мултифункционалне зглобне комуналне машине, реализована набавка за затварање перионице (дела радионице).

У извештајном периоду урађена je надзорна провера и у току је ресертификација интегрисаног система менаџмента у складу са захтевима међународних стандарда ISO 9001:2015, ISO 14001:2015 и ISO 45001:2018.

### КРЕДИТНА ЗАДУЖЕНОСТ

ЈКП "Дубоко" Ужице није кредитно задужено.

### ПОТРАЖИВАЊА, ОБАВЕЗЕ И СУДСКИ СПОРОВИ

Потраживања предузећа се састоје из редовних потраживања и потраживања у

извршном поступку.

Редовна потраживања која се састоје од:

- потраживања за услугу депоновања од јавних комуналних предузећа и буџета локалних

самоуправа оснивача

- потраживања за услугу депоновања од осталих правних лица - потраживања од купаца селектованог отпада

Потраживања у извршном поступку која се састоје од:

- потраживања за услугу депоновања правним лицима на територији Града Ужица

- потраживања за услуге депоновања физичким лицима на територији Града Ужица (СОН)

За део потраживања која нису наплаћена у уговореном року уговорено је плаћање на рате.

Обавезе према добављачима се измирују у законски предвиђеном року.

У извештајном периоду у току je Управни спор по тужби ЈКП "Дубоко" Ужице за

поништај решења о одбијању захтева за рефакцију плаћење акцизе на деривате нафте и

биогорива.

**III ЗАКЉУЧНА РАЗМАТРАЊА И НАПОМЕНЕ**

У посматраном периоду предузеће је имало проблем са наплатом потраживања због кашњења у измирењу обавеза купаца по основу испостављених фактура.

**4.** ***НАЗИВ ПРЕДУЗЕЋА: ЈАВНО КОМУНАЛНО ПРЕДУЗЕЋE РЕГИОНАЛНИ ЦЕНТАР ЗА ВОДНЕ УСЛУГЕ "СКРАПЕЖ ВОДЕ" ПОЖЕГА***

**I ОСНОВНИ СТАТУСНИ ПОДАЦИ**

**Пословно име:** Јавно комунално предузеће регионални центар за водне услуге „Скрапеж воде“ Пожега

**Оснивачи** : Град Ужице, Општине Ариље, Ивањица, Косјерић и Пожега

**Седиште** : Пожега, Трг слободе 9

**Претежна делатност** : 3700 – Уклањање отпадних вода

**Матични број** : 21784346

**Пиб**: 112995019

**Надлежна министарства**: Министарство привреде, Министарство пољопривреде, шумарства и водопривреде, Републичка дирекција за воде

Јавно комунално предузеће Регионални центар за воден услуге „Скрапеж воде“ Пожега је основано 20.04.2022. године са циљем Регионалног повезивања и пречишћавања отпадних вода на територији Златиборског и делом Моравичког округа.

Оснивачи су град Ужице и општине Ариље, Ивањица, Косјерић и Пожега са по 20% оснивачког капитала. Оснивачки капитал је уплаћен у целости (500.000,00 РСД) односно сви оснивачи су уплатили по 100.000,00 РСД.

Органи предузећа су Надзорни одбор, као орган управљања и надзора и директор, као орган пословођења.

Надзорни одбор Предузећа има три члана, од којих је један председник. Два члана Надзорног одбора именују Скупштине оснивача, на предлог општинских/градског већа по принципу ротације, по азбучном реду, на период од четири године а један члан именује се из реда запослених у Предузећу, када за то буду стечени услови. Прве чланове привременог Надзорног одбора именовале су општине Ариље, Ивањица и Косјерић.

Одлуком о оснивању Јавног комуналног предузећа Регионални центар за водне услуге „Скрапеж воде“ Пожега уређена су права и обавезе у оснивању и пословању Јавног комуналног предузећа, као и права и обавезе оснивача према Предузећу и Предузећа према оснивачима у обављању делатности Предузећа као делатности од општег интереса.

У циљу омогућавања реализације пројекта изградње постројења за пречишћавање отпадних вода и припадајуће инфраструктуре и отпочињања обављања делатности за коју је основано Предузеће, даном регистрације Предузећа, оснивачи су дали сагласност Предузећу да у име и за рачун оснивача обавља надлежности предлагача капиталног пројекта и вршиоца инвеститорских овлашћења припреме и изградње регионалног система за одвођење и пречишћавање отпадних вода.

Све трошкове који настану у периоду вршења инвеститорских овлашћења сносе оснивачи сразмерно процентима учешћа у оснивачком капиталу.

**II** **ОБРАЗЛОЖЕЊЕ ПОСЛОВАЊА**

У току 2023.године делатност предузећа је обављана у складу са усвојеним Посебним програмом о коришћењу средстава из буџета оснивача текућу годину на коју су скупштине оснивача дале сагласност.

Решењем број 401-800/22 од 29.12.2022. године, Скупштина града Ужица је дала сагласност на Посебан програм о коришћењу средстава из буџета оснивача за Јавно комунално предузеће Регионални центар за водне услуге „Скрапеж воде“ Пожега за 2023. годину.

Решењем број 023-40/2022 од 16.12.2022. године, Скупштина општине Ариље је дала сагласност на Посебан програм о коришћењу средстава из буџета оснивача за Јавно комунално предузеће Регионални центар за водне услуге „Скрапеж воде“ Пожега за 2023. годину.

Закључком број 400-111/2022 од 27.12.2022. године, Скупштина општине Пожега је дала сагласност на Посебан програм о коришћењу средстава из буџета оснивача за Јавно комунално предузеће Регионални центар за водне услуге „Скрапеж воде“ Пожега за 2023. годину.

Закључком број 06-50/2022 од 10.01.2023. године, Скупштина општине Ивањица је дала сагласност на Посебан програм о коришћењу средстава из буџета оснивача за Јавно комунално предузеће Регионални центар за водне услуге „Скрапеж воде“ Пожега за 2023. годину.

Закључком број 06-54/2022 од 22.12.2022. године, Скупштина општине Косјерић је дала сагласност на Посебан програм о коришћењу средстава из буџета оснивача за Јавно комунално предузеће Регионални центар за водне услуге „Скрапеж воде“ Пожега за 2023. годину.

Предузеће обавља следеће послове током реализације капиталне инвестиције - пројектовања и изградње регионалног система за пречишћавање отпадних вода:

* координирање и комуницирање са свим институцијама надлежним за издавање услова и сагласности, као и за стручну контролу (ревизиона комисија коју формира надлежно министарство) као и са пројектима/предузећима која израђују техничку документацију;
* финансирање свих административних трошкова и такси у административним процедурама прибављања услова, стручне контроле техничке документације (ревизиона комисија) и сл.
* усаглашавање потписивање финалне верзије Пројектног задатка за израду техничке документације (Идејни пројекат са Студијом оправданости) са представницима пројекта ППФ 8;
* потписивање захтева Министарству грађевинарства, саобраћаја и инфраструктуре за образовање ревизионе комисије за потребе оцене Идејног пројекта;
* подношење техничке документације на стручну контролу ревизионој комисији;
* координација свих активности између Ревизионе комисије и ППФ8/пројектантског предузећа;
* по потреби, подношење захтева за издавање локацијских услова и вршење свих надлежности инвеститора у смислу Закона о планирању и изградњи

**1. БИЛАНС УСПЕХА**

Пословни приходи реализовани су у износу од 89 % у односу на планиране. Приходи су остварени по основу субвенцијама које су уплатили оснивачи на основу Посебаног програма о коришћењу средстава из буџета оснивача за Јавно комунално предузеће Регионални центар за водне услуге „Скрапеж воде“ Пожега за 2023. годину, на које су скупштине оснивача дале сагласност. Сви оснивачи су уплатили целокупан износ од 770.968,80 РСД. Пословни приход је умањен за износ који није утрошен и враћен је оснивачима у износу од 404.000,00 РСД. У пословни приход је урачунат и повраћај ПДВ-а.

Проценат остварења укупних расхода у односу на планиране је 86%.

ЈКП Скрапеж воде је реализовале набавке у складу са Посебаним програмом о коришћењу средстава из буџета оснивача за Јавно комунално предузеће Регионални центар за водне услуге „Скрапеж воде“ Пожега за 2023. годину, на које су скупштине оснивача дале сагласност. Набавке које су планиране а за којим се није указала потреба у току године нису ни реализоване.

**2. БИЛАНС СТАЊА**

Упоредни преглед билансних позиција на нивоу класа у периоду од 01.01.2023. до 31.12.2023. године приказан је у наредној табели.

у динарима

|  |  |  |  |  |
| --- | --- | --- | --- | --- |
| **Р.бр.** | **Позиција** | **01.01.- 31.12.2023.** | | **Индекс реализације** |
| **План** | **Реализација** |
| **I** | **Укупна актива (1+2+3)** | 800.000,00 | 750.906,77 | **93** |
| 1 | Стална имовина (класа 0) |  |  |  |
| 2 | Обртна имовина (класа 1) | 0 | 0 |  |
| 3 | Краткорочна потраживања, новчана средства и активна временска ограничења (класа 2) | 800.000,00 | 750.906,77 | 93 |
| **II** | **Укупна пасива (1+2)** | **800.000,00** | **750.906,77** | **93** |
| 1 | Капитал (класа 3) | 650.000,00 | 629.970,47 | 78 |
| 2 | Дугорочна резервисања, обавезе и пасивна временска разграничења (класа 4) | 150.000,00 | 120.936,30 | 80 |

**3. ИЗВЕШТАЈ О ТОКОВИМА ГОТОВИНЕ**

Реализовани приливи за период 01.01. – 31.12.2023.год су остварени са 118%. У реализован прилив су узети у обзир субвенције оснивача (3.854.844,00 дин), прилив од повраћаја ПДВ-а (132.995,00 дин),почетно стање на текућем рачуну ( 539.062,60 дин) и 9.000,00 РСД које је општина Ивањица више уплатила због техничке грешке а који је враћен општини Ивањица

Планирани одлив готовине за период 01.01.-31.12.2023. године је остварен 100%.

Разлика у планираном и реализованом одливу се појављује из разлога што поједине позиција које нису биле потребне да се реализују у овом периоду нису реализоване(набавка биро опреме, канцеларијски материјал,комуналне услуге...) као и позиција које нису реализоване у целости (трошкови репрезентације, дневница...). У реализовани одлив је узето у обзир целпкупан износ субвенција од стране оснивача у износу од 3.854.844,00 РСД, промет не рачуну Банке интеса у износу од 7.140,00 РСД (за провизије), и 9.000,00 РСД које је општина Ивањица више уплатила због техничке грешке а који је враћен општини Ивањица. Такође у реализован одлив су уврштена и средства која су враћена оснивачима (неутрошена средства 404.000,00 РСД).

Готовина на крају обрачунског периода која се налази на рачунима пословних банака износи 665.120,02 динара (Banca Intesa 664.917,59 динара и Управа за трезор 202.00 динара).

**4. ТРОШКОВИ ЗАПОСЛЕНИХ**

У посматраном периоду није дошло је до прекорачења планираних трошкова за зараде запослених. Такође и други планирани трошкови су у границама дозвољених износа.

**5. ДИНАМИКА ЗАПОСЛЕНИХ**

Јавно комунално предузеће Регионални центар за водне услуге „Скрапеж воде“ Пожега у циљу рационализације трошкова који настају у периоду инвеститорских овлашћења тренутно има једног запосленог (вршиоца дужности директора).

**6. РАСПОН ПЛАНИРАНИХ И ИСПЛАЋЕНИХ ЗАРАДА**

Зараде запослених у посматраном кварталу 2023. године исплаћиване су у складу са Уговором о раду, Анексом уговора о раду, Законом о раду (Сл.гл.РС број 24, 61/05, 54/09, 32/13 и 75/14), и усвојеним Посебним програмом о коришћењу средстава из буџета оснивача за Јавно комунално предузеће Регионални центар за водне услуге „Скрапеж воде“ Пожега за 2023. годину, на које су скупштине оснивача дале сагласност.

**7. СУБВЕНЦИЈЕ И ОСТАЛИ ПРИХОДИ ИЗ БУЏЕТА**

Јавно комунално предузеће Регионални центар за водне услуге „Скрапеж воде“ Пожега је у току посматраног периода 2023. године користило финансијска средства која су јој уплаћена на име субвенција од стране оснивача у износу од 3.854.844,00 динара а на основу Посебног програма о коришћењу средстава из буџета оснивача за Јавно комунално предузеће Регионални центар за водне услуге „Скрапеж воде“ Пожега за 2023. годину, на који су скупштине оснивача дале сагласност.

Сви оснивачи су уплатили целокупан износ од 770.968,80 РСД. Износ од 404.000,00 РСД који није утрошен у току предметног периода је враћен у буџет оснивачима, срезмерно уплатама, односно свим оснивачима је враћено по 80.800,00 РСД.

**8. СРЕДСТВА ЗА ПОСЕБНЕ НАМЕНЕ**

Планирани и реализовани износ средстава за посебне намене за период 01.01.2023.-30.06.2023. године:

* Репрезентација (планирано 60.000 дин., реализовано 25.014,01 дин.)
* Огласи, реклама и пропаганда ( планирано 30.000 дин., није реализовано )

**9. ИЗВЕШТАЈ О ИНВЕСТИЦИЈАМА**

За посматрани перид 2023. годину нису планиране инвестиције, тако да нема ни остварења по том основу.

**10. КРЕДИТНА ЗАДУЖЕНОСТ**

За посматрани период 2023. годину ЈКП „Скрапеж воде“ нема кредитне задужености.

**11. ПОТРАЖИВАЊА, ОБАВЕЗЕ И СУДСКИ СПОРОВИ**

За посматрани период 2023.године ЈКП „Скрапеж воде“ нема потраживања као ни обавеза према добављачима и судским споровима.

**III** **ЗАКЉУЧНА РАЗМАТРАЊА И НАПОМЕНЕ**

У посматраном периоду није дошло до већих одступања у односу на планиране вредности као ни до поремећаја у пословању.

**ЗБИРНИ ПРИКАЗ**

ЗБИРНИ ПРИКАЗ ПЛАНИРАНИХ И РЕАЛИЗОВАНИХ ПОКАЗАТЕЉА ЗА ПЕРИОД ОД 01.01. – 31.12.2023. ГОДИНЕ (ТАБЕЛЕ 1 И 2)

|  |  |  |  |  |  |  |
| --- | --- | --- | --- | --- | --- | --- |
| Табела 1.  у 000 динара | | | | | | |
| Ред. бр. | Јавно предузеће/друштво капитала | Укупни приходи | | Укупни расходи | | Нето резултат |
| План | Реализација | План | Реализација | Реализација |
| 1 | ЈКП''Дубоко'' Ужице | 458.977 | 380.072 | 458.975 | 359.370 | 20.702 |
| 2 | ЈКП''Градска топлана'' Косјерић | 66.906 | 67.479 | 66.467 | 49.811 | 17.668 |
| 3 | КЈП "Елан" Косјерић | 89.696 | 84.002 | 89.650 | 87.374 | -3.372 |
| 4 | ЈКП „Скрапеж воде“ Пожега | 3.854 | 3.450 | 3.854 | 3.296 | 0.154 |
|  | **УКУПНО** | **619.433** | **535.003** | **618.946** | **499.851** | **35.152** |

|  |  |  |  |  |  |  |
| --- | --- | --- | --- | --- | --- | --- |
| Табела 2.  у 000 динара | | | | | | |
| Ред. бр. | Јавно предузеће/друштво капитала | Број запослених | Средства за зараде (Бруто I) | | Субвенције | Кредитна задуженост |
| План | Реализација | Стање на дан 31.12.2023. |
| 1 | ЈКП''Дубоко'' Ужице | 87 | 126.329 | 109.608 | 0 | 0 |
| 2 | ЈКП''Градска топлана'' Косјерић | 9 | 10.386 | 9.416 | 10.000 | 13.000 |
| 3 | КЈП"Елан" Косјерић | 39 | 44.660 | 41.595 | 0 | 3.267 |
| 4 | ЈКП „Скрапеж воде“ Пожега | 1 | 1.880 | 1.880 | 3.854 | 0 |
|  | **УКУПНО** | **136** | **183.255** | **162.499** | **13.854** | **16.267** |

Из наведеног табеларног приказа (табела 1) може се констатовати да су сва јавна предузећа чији је оснивач општина Косјерић осим КЈП „Елан“ у 2023. години остварила добит.

Из табеларног приказа (табела 2) видимо да су средства за зараде исплаћена у складу са планским категоријама и није дошло до прекорачења истих за посматрани временски период. Предузећа која користе субвенцију од општине су ЈКП „Градска топлана“ и ЈКП „Скрапеж воде“, док остала два предузећа чији је оснивач општина Косјерић не користе субвенцију. Такође, из овог табеларног приказа може се констатовати да су КЈП „Елан“ и ЈКП „Градска Топлана“ кредитно задужени.

Обрадио:

Дејан Павловић